Grand Theft Auto: The Lost and Damned

Grand Theft Auto IV: The Lost and Damned – atviro pasaulio kompiuterinis žaidimas, pirmasis „Grand Theft Auto IV“ papildymas (DLC), išleistas 2009 m. vasario 17 d. kompanijos „Rockstar Games“ ir sukurtas „Rockstar North“. Iš pradžių pasirodė „Xbox 360“, o kitąmet ir „PlayStation 3“ bei „Microsoft Windows“ kaip dalis „Episodes from Liberty City“ paketo, kartu su antruoju papildymu. Nuo 2017 m. atgalinio suderinamumo būdu įmanoma žaisti per „Xbox One“ ir „Xbox Series X/S“.„Grand Theft Auto IV and Episodes from Liberty City Now Playable on Xbox One with Backward Compatibility“ – Rockstar Games.

Šiame papildyme valdomas naujas personažas Johnny Klebitz, einantis viceprezidento pareigas „The Lost MC“ baikerių klube. Žaidimo metu teks spręsti klube kylančias problemas, susijusias su ginkluotais konfliktais, narkotikų priklausomybe ir kt. Nuo „Grand Theft Auto IV“ buvo patobulintas motociklų valdymas, atsirado naujų ginklų, transporto, taip pat galimybė dalyvauti gaujų karuose. Misijos dabar gali būti pakartojamos iš patogesnio taško, jeigu žaidėjui nepavyksta jos įvykdyti. Tuo tarpu radijo stotyse dažniau skamba sunkiojo metalo muzika, suteikianti prideramą atmosferą baikerių tematikai.

 Kelių žaidėjų režimas 
„The Lost and Damned“ pristatyti nauji režimai, skirti kelių žaidėjų režimui (angl. multiplayer):

 Witness Protection – viena komanda turi nužudyti autobusu keliaujantį nusikaltimo liudininką, o kita komanda žaidžia kaip policininkai, siekdami autobusą apsaugoti;
 Lone Wolf Biker – vienas žaidėjas išrenkamas būti "vienišu vilku", tuo tarpu kiti turi jį sugauti ir pašalinti. Tą padaręs žaidėjas tampa naujuoju "vienišu vilku" ir kartoja ciklą. Ilgiausiai išsilaikęs laimi;
 Own the City – kiekvienas žaidėjas turi stengtis užimti kuo daugiau miesto teritorijų. Rungtyniavimas vyksta gaujų karų principu;
 Club Business – panašiai kaip ir „Grand Theft Auto IV“, 8 žaidėjų komanda bando vykdyti tam tikras užduotis;
 Chopper vs. Chopper – žaidėjas vairuoja baikerių motociklą „čioperį“ ir visais įmanomais būdais mėgina išvengti jam virš galvos šaudančio sraigtasparnio atakų.

Be paminėtų režimų atsirado nauja lenktynių kategorija, per kurias vairuojamas „čioperis“ ir naudojamos beisbolo lazdos, siekiant sužeisti varžovus.

 Įvertinimas 
Žaidimas sulaukė teigiamų įvertinimų. Tinklalapio „Metacritic“ duomenimis „Xbox 360“ skirta versija pelnė 90/100 balų vidurkį iš skirtingų kritikų.„Grand Theft Auto IV: The Lost and Damned for Xbox 360 Reviews“ – Metacritic. Bendri „Grand Theft Auto: Episodes from Liberty City“ (išleisto PlayStation 3 ir asmeniniams kompiuteriams) pardavimai nebuvo tokie sėkmingi kaip ankstesnių „GTA“ dalių. Per pirmuosius mėnesius buvo parduota mažiau nei 160 tūkst.„GTA: Episodes from Liberty City sells under 160K in Oct.-Nov.“ – GameSpot. kopijų. Manoma, kad papildymas nebuvo pakankamai gerai reklamuojamas, o „Xbox 360“ versija tebuvo prieinama internetinėje parduotuvėje.

 Šaltiniai 

Kategorija:2009 kompiuteriniai žaidimai
Kategorija:Kompiuterinių žaidimų papildymai
Kategorija:Trečiojo asmens šaudyklės
Kategorija:Veiksmo-nuotykių žaidimai